劉綡

劉綡（），字東旭，四川重慶府巴縣人。萬曆三十七年（1609年）己酉科四川鄉試解元。入本省孝友人物誌，崇祀鄉賢《順治十六年已亥科會試進士三代履歷便覽》，贈通議大夫太常寺少卿「《解元劉東旭墓誌銘》劉東旭先生者，翩翩佳公子也。以文章雄長諸生中，則爲名士，以文章掇巍科，則爲名解元。而不能以年未彊仕而死。死之曰，厥嗣孝廉君才九歲，祭葬多不成禮。其大者如銘墓之石，亦復闕然。今墓木且拱矣，孝廉君乃持狀過老圃，絮泣而請曰：吾先子嘗奉教於君子矣，若得邀隻字以爲泉下寵，骨且不朽。王子曰：諛墓余所恥爲，然若翁長者也，長者固余所樂偁道也。雖不斐，其何敢辭？按狀，公諱綡，字冠儒，一字儀奉，別號東旭。五世祖規，中成化己丑進士，官至監察御史，贈禮部尙書。曾祖鶴年，中正德戊辰進士，官至雲南參政，贈右副都御史。父世曾，中嘉靖壬戌進士，官至巡撫雲南都察院右都御史、兵部右侍郞。三代皆祀鄕賢。劉氏科第蟬聯，甲於全蜀。公以累葉華冑，朱門其質，白屋其心，圭璧東修，樂善不倦，視醉夢膏粱輩，若將浼焉。巴之貴介能讀父書者絶少，强半啗肉啖飯，治生保門戶，以爲苟如是，是亦足矣。獨公與曹中丞之子延諮，竝偁篤學，竟同舉於鄉。公得元，曹得魁，誰謂儒冠多誤身也。公年十八，入泮宮爲諸生。又十年，有不試，試輙冠軍。余初學行文，卽知畏公，而公之愛余特甚。余不敢以輩行視公，而公之下余彌甚。嘗顧余嘆曰：王子咄咄逼人。自學使者、觀風使者及監司郡縣之具眼者，莫不以國士待公。而郡守興國曹公志遇、巴令應城周公師旦，尤負人倫鑑，嘗目公與從子遠猷爲重慶二劉，於是蜀人士無不知有二劉者。己酉秋闈，曹公以給由赴錦官，與成都守藺公同謁開府喬中丞。燕洽之餘，喬公從容問曰：兩太守各典名郡，夙偁知人，今科榜元可預定乎？藺曰：成都楊鏘其人也。曹曰：不然，重慶劉某眞其人耳。喬公曰：脫有一負黃龍淸酒，非約不可。藺曰：某若負者，願解金帶。曹曰：金帶傷惠，但輸十金作長安沽具足矣。喬公笑而識之。俄榜出第一人果公也。相傳王攷應城張公閻中得公卷，擊節曰：是當魁天下，豈獨卓冠三巴而已。喬公則表其閭曰三元初捷。所以期公者如此。余嘗論近代省元，惟甲午羅天錦、丁酉陳嘉賓及公三人爲不媿。自時厥後，元鉢殆絶矣。劉氏先公而元者，文簡大參，兄弟咸壽考膴仕。據形家言，公之前途未易量。無何，計偕北上，病不克終試，鬱鬱南返，愁病交攻，別日增，行次西陵，遂卒。旅櫬旋里，知與不知，無不咨嗟悼惜，謂斯人而殀，天眞不可問也。公生賦至性，事母陳夫人孝，待異母弟友愛惇陸，同姓有待以舉火者。與朋友交，披肝膽，重然諾，尊賢容眾，犯而不校，聞談人過，輙掩雙耳。世淸白吏，家無贏積，輕財好施，故常貧。遵奉《太上感應篇》《文昌化書》《太微眞君功過格》、袁了凡造命書，所居之室，格言常滿，孶孶以利人濟物、戒殺放生爲務。郡城有穿心店者，屠牛肆也。一日縛牛將刃，牛忽奮斷其繩，奔突數衢，望公之門直入至書牕前，伏地流淚，宛然求救。一時隨而觀者驚歎希有。公倍酬其値，贖而豢之，仍給資本，勸其改業。此戊申年事也。蒼頭嘉福斃於兇徒，居閒者奉百金爲壽，求寬其獄。公曰：以人命爲市，世豈有貪金劉仲子哉？吾但不言，以聽冥報耳。麾而謝之，其人歎服而去。嘗以公事謁邑宰，過獄門，見出屍者，鈎其髮而拽之，惻然不忍，乃置一木盤，施環其端，縛屍於盤而鈎其環，後遂倣爲永制。其他種種好事，知無不爲，而中心樂之，非若三家村老嫗作些小功德，妄希福報者。余故曰長者也。夫長者，固余所樂爲偁道也。公生於萬曆甲戌年九月十六日，卒於萬曆庚戌年四月初二日，享年三十有七。配涪陵文氏，方伯公作之女，通書史，勤內助。丈夫子三：長遠鵬，文出，卽孝廉君也，娶庠生袁師孔之女。次遠到，庠生，娶進士任元極之姪女。次遠昭，娶庠生曾三錫之女，皆側室潘出。女三：長適進士知府賈元勳之子庠生襄之。次適舉人知州鄧元忠之子瑛。次適進士方伯張孝之姪庠生隣、軫。皆文出。遠鵬有子四人，長甲鼎，次丙鼎，次壬鼎，卽如漢也；次承鼎，卽如淮也。皆袁出。癸丑八月，葬公於柳市里柏林莊之原，距今二十五年。王子乃補爲之銘。補銘非禮，亦禮之以義起者也。銘曰：里推大袖，典則啟佑，厥基孔厚。維公象賢，文行克全。胡嗇其年，亦旣成名。偉抱未伸，留餘後昆。柏林之麓，山環水曲，牛眠-{叶}-卜，貞石弗備。王子補誌，匪諛匪飾。陵谷滄桑，勿犯勿傷。吁嗟乎！此解元體魄之所藏。」，王應熊，「封太常寺少卿劉了庵與袁淑人合葬墓誌銘」，《巴縣志》。

 参考资料 

Category:巴縣人
Category:巴縣劉氏
Category:萬曆三十七年己酉科舉人
Category:明朝四川鄉試解元